Diari Oficial de la Generalitat Valenciana


Sumari del DOGV 5897, del 20-11-2008 (2008/13985)

RESOLUCIÓ de 29 d'abril de 2008, de la Direcció General per al Canvi Climàtic, por la qual s'atorga a l'empresa Ube Chemical Europe, SA l'autorització ambiental integrada per a una indústria de fabricació de productes bàsics de química orgànica al terme municipal de Castelló.
------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5897

Data del DOGV
:   20-11-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/13671


Data del document
:   29-04-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Castelló de la Plana
    * indústria química
    * empresa privada

RESOLUCIÓ de 29 d'abril de 2008, de la Direcció General per al Canvi Climàtic, por la qual s'atorga a l'empresa Ube Chemical Europe, SA l'autorització ambiental integrada per a una indústria de fabricació de productes bàsics de química orgànica al terme municipal de Castelló. [2008/13019]  
Vistos els documents que consten en l'expedient 125/06 IPPC, instruït a instàncies de l'empresa Ube Chemical Europe, SA, a fi d'obtenir l'autorització ambiental integrada per a una indústria de fabricació de productes bàsics de química orgànica, s'emet aquesta resolució de conformitat amb els següents  
Antecedents de fet  
Primer. Amb data 29 de setembre de 2006, Abel Herreros Bastero en representació de l'empresa Ube Chemical Europe, SA, amb CIF A-28185072, presenta en la Conselleria de Territori i Habitatge una sol·licitud d'autorització ambiental integrada per a una fàbrica de productes bàsics de química orgànica, amb emplaçament al polígon industrial el Serrallo, de Castelló, que es detalla en l'annex I.  
Juntament amb la sol·licitud es presenta una còpia compulsada de la sol·licitud de l'informe de compatibilitat urbanística presentada en l'Ajuntament de Castelló amb data 26 de setembre de 2006.  
Amb data 20 d'octubre de 2006 el promotor completa la documentació presentada inicialment.  
Segon. Amb data 23 d'octubre de 2006, la Conselleria comunica a l'empresa l'admissió a tràmit de la sol·licitud i es remet la documentació a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten informe sobre la suficiència de la documentació que acompanya a la sol·licitud.  
Tercer. Amb data 13 de novembre de 2006 el Servei Territorial d'Indústria i Energia de Castelló emet un informe en el qual sol·licita aclariments sobre la documentació relativa a accidents greus. El promotor els aporta amb data 13 de desembre de 2006.  
Amb data 15 de novembre de 2006 l'Àrea d'Emergències i Formació en Seguretat Pública de la Conselleria de Justícia i Administracions Públiques emet un informe en matèria de les seues competències sobre la documentació relativa a accidents greus, en el qual emplaça l'empresa perquè esmene i modifique alguns aspectes del Pla d'emergència exterior i de l'informe de seguretat. Així mateix, assenyala que en l'expedient haurien de constar els informes en matèria d'accidents greus dels organismes següents:  
Informe del departament competent en matèria de seguretat industrial en què s'avalue la documentació i es pronuncie sobre les condicions de seguretat de l'establiment.  
Informe de l'òrgan competent en matèria d'ordenació del territori en què s'indique la compatibilitat dels usos previstos de l'entorn de l'establiment afectat amb els riscos ocasionats per aquest.  
Amb data 28 de novembre de 2006 el Servei Territorial de Planificació i Ordenació Territorial de Castelló emet un informe en el qual asenyala que l'Ajuntament de Castelló és l'organisme al qual correspon emetre un informe sobre la compatibilitat del projecte amb el planejament urbanístic. Assenyala que les competències d'aquest Servei són les establides en el corresponent Reglament orgànic de la Conselleria de Territori i Habitatge com també en el Reglament dels òrgans urbanístics de la Generalitat Valenciana. I cap d'aquestes normatives estableix la competència del Servei per a emetre informes amb caràcter general sobre la compatibilitat d'usos en els procediments d'autorització ambiental integrada. En concret, les seues competències ho són en matèria d'urbanisme (planejament, gestió i disciplina urbanística). No obstant això, informa sobre la compatibilitat del projecte amb el planejament urbanístic, especificant que «les instal·lacions d'Ube Chemical Europe, SA s'ubiquen en un sòl urbà industrial del Pla general de Castelló aprovat definitivament l'1 de març de 2000. En concret, la zona d'ordenança d'aquest sòl urbà és la ZI-2, que correspon a zones d'ús exclusiu d'indústria pesant. En principi, no s'observa incompatibilitat de l'actuació amb la qualificació urbanística del Pla general de Castelló, encara que és l'Ajuntament de Castelló qui ha de fer aquest judici en el corresponent informe urbanístic previst en la legislació vigent.»  
Amb data 5 de desembre de 2006 l'Ajuntament de Castelló emet un informe en matèria de les seues competències.  
Amb data 26 de gener de 2007 el Servei Territorial d'Indústria i Seguretat Industrial de Castelló emet un informe en el qual indica que la documentació presentada pel promotor en matèria d'accidents greus és incompleta, per la qual cosa haurà de refer-se, considerant les observacions que es realitzen en l'informe.  
Amb dates 11 de desembre de 2006, 5 de febrer, 24 d'abril i 11 de maig de 2007, el promotor presenta, a requeriment de la Conselleria, documentació necessària per a la tramitació de l'expedient.  
Amb data 14 de febrer de 2007 el Servei de Qualitat de les Aigües emet un informe en el qual indica que, a fi de tramitar una nova autorització d'abocament a la mar, el promotor haurà de completar la documentació presentada a aquest efecte en els termes indicats en l'informe.  
Amb data 13 d'abril de 2007 l'Àrea d'Emergències i Formació en Seguretat Pública de la Conselleria de Justícia, Interior i Administracions Públiques, emet un informe en el qual assenyala que el promotor ha d'incorporar en la documentació sobre accidents greus totes les observacions indicades en el seu anterior informe. Així mateix, demana que se sol·liciten els informes següents:  
Informe en matèria d'accidents greus del departament competent en matèria de Seguretat Industrial en què s'avalue la documentació i hi haja un pronunciament sobre les condicions de seguretat de l'establiment.  
Informe en matèria d'accidents greus de l'òrgan competent en matèria d'ordenació del territori.  
Informe en matèria d'accidents greus dels municipis previsiblement afectats per un accident a aquesta empresa (Castelló i Almassora).  
Amb data 14 de maig de 2007 el Servei Territorial d'Indústria i Seguretat Industrial de Castelló comunica a aquesta Conselleria el requeriment que ha oficiat l'esmentat organisme directament al promotor sobre la documentació relativa a accidents greus.  
Amb data 14 de maig de 2007 l'Àrea d'Emergències i Formació en Seguretat Pública de la Conselleria de Justícia, Interior i Administracions Públiques, emet un informe d'idoneïtat de la documentació presentada per l'empresa, condicionat que figuren en l'expedient el corresponent informe d'un organisme de control autoritzat i que s'emeta l'informe d'idoneïtat per part del departament competent en matèria de seguretat industrial. Així mateix, demana que se sol·liciten els informes següents:  
Informe en matèria d'accidents greus d'òrgan competent en matèria d'ordenació del territori.  
Informe en matèria d'accidents greus dels municipis previsiblement afectats per un accident a aquesta empresa (Castelló i Almassora).  
Amb data 22 de juny de 2007 el Servei Territorial d'Indústria i Seguretat Industrial de Castelló emet un informe en el qual manifesta que s'hauria de requerir a l'empresa perquè presente una revisió actualitzada de la documentació que incorpore totes les rectificacions, correcció d'errades, ampliació de dades o substitució de plans que s'haja acordat amb cada organisme implicat en matèria d'accidents greus.  
Amb dates 31 de maig, 8 de juny, 3 de juliol, 13 i 20 de juliol de 2007 el promotor presenta la documentació necessària per a la tramitació de l'expedient.  
Amb data 3 de setembre de 2007 el Servei Territorial d'Indústria i Seguretat Industrial de Castelló emet un informe sobre la documentació presentada per l'empresa relativa al compliment del RD 1254/1999, sobre accidents greus, en el qual manifesta que la documentació és completa i favorable i es pronuncia en sentit favorable respecte a les condicions de seguretat de la indústria que Ube Chemical Europe, SA té a les instal·lacions del polígon industrial el Serrallo de Castelló de la Plana, únicament en els aspectes de compliment dels reglaments de seguretat industrial per als quals és competent i d'acord, exclusivament, amb els criteris continguts en aquests.  
Quart. Atesa la consulta presentada per l'empresa relativa al projecte d'instal·lació d'una nova bàscula addicional en la porteria de les instal·lacions, se li comunica amb data 13 d'agost que no escau avaluar la proposta com a substancial o no substancial, atés que no es modifica l'activitat de l'empresa ni implica una afecció al medi ambient i únicament es requereix la llicència d'obres per a la seua execució.  
Cinqué. Amb data 28 d'agost de 2007 se sotmet a informació pública l'expedient de referència, durant un període de 30 dies hàbils, d'acord amb el que preveu l'article 27 del Decret 127/2006 (DOCV 20.09.2006), que desplega la Llei 2/2006, de 5 de maig, de prevenció de la contaminació i qualitat ambiental, i l'article 3 del Reial decret legislatiu 1302/1986, de 28 de juny, d'avaluació de l'impacte ambiental, modificat per la Llei 6/2001, de 8 de maig i se'n publica l'anunci en el Diari Oficial de la Comunitat Valenciana (DOGV núm. 5586).  
Durant aquest període no es presenten al·legacions al projecte ni a aquesta Conselleria ni a l'Ajuntament de Castelló. En l'expedient consta el certificat de la informació pública.  
Sisé. Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Seté. Amb dates 22 i 30 d'octubre de 2007 el promotor presenta la documentació sol·licitada per aquesta Conselleria.  
Vuité. Amb data 12 de novembre de 2007 el Servei Territorial d'Indústria i Seguretat Industrial de Castelló es reitera sobre allò exposat en l'informe de data 3 de setembre de 2007.  
Amb data 19 de novembre de 2007 l'Àrea d'Emergències i Formació en Seguretat Pública de la Conselleria de Governació emet un informe d'adequació favorable a la documentació presentada per l'establiment, si bé es condiciona que es presente un informe de seguretat que incorpore totes les modificacions i ampliacions en un únic conjunt documental. Així mateix, assenyala que en l'expedient haurien de constar els informes en matèria d'accidents greus dels organismes següents:  
Ajuntaments de Castelló i d'Almassora (com a ajuntaments afectats per les zones d'emergència d'aquesta instal·lació).  
Informe del departament competent en matèria d'ordenació del territori de la comunitat autònoma.  
Nové. A fi de tramitar l'autorització d'abocament a la mar i, d'acord amb el que estableix l'article 31 del Decret 127/2006, de 15 de setembre, pel qual es desplega la Llei 2/2006, de 5 de maig, de prevenció de la contaminació i qualitat ambiental, referit al Reglament general per al desenvolupament i l'execució de la Llei 22/1988, de 28 de juliol, de costes, aprovat pel Reial decret 1471/1989, d'1 de desembre, s'han demanat els preceptius informes dels organismes corresponents en matèria de les seues competències, conforme a l'article 146 de l'esmentat reglament i sobre la viabilitat de l'ocupació i la vigència o actualització de la concessió administrativa per a l'ocupació de terrenys de domini públic i instal·lacions de conducció d'aigües residuals i emissari submarí, de 16 d'abril de 1993, que han manifestat el següent:  
L'Agència Valenciana de Turisme, de la Conselleria de Turisme, emet un informe favorable des del punt de vista turístic amb data 19 de novembre de 2007.  
L'Autoritat Portuària de Castelló emet un informe, amb data 28 de novembre de 2007, en el qual indica que la concessió administrativa per a l'ocupació de terrenys de domini públic i instal·lacions de conducció d'aigües residuals i emissari submarí per a Ube Chemical Europe, SA, es troba en vigor en l'actualitat i finalitzarà el 15.04.2013.  
Amb data 5 de desembre de 2007 la Direcció General d'Empreses Agroalimentàries i Desenvolupament del Medi Rural de la Conselleria d'Agricultura, Pesca i Alimentació emet un informe favorable. No obstant això, posa de manifest l'existència d'escapaments en l'emissari submarí, per la qual cosa s'haurien de reparar per a evitar danys al medi marí.  
Amb data 8 de desembre de 2007 Capitania Marítima a Castelló emet un informe favorable pel que fa a la seguretat marítima i de la navegació en la zona amb les consideracions següents:  
Si en els treballs d'execució del projecte s'usara algun tipus d'embarcació, amb antelació suficient s'haurà d'informar a aquesta Capitania Marítima de l'inici de les obres com també de l'embarcació usada en l'execució del projecte a fi d'emetre els corresponents avisos als navegants i, així mateix, la fi de les obres per a poder realitzar les corresponents modificacions en les cartes marines de la zona a través de l'Institut Hidrogràfic de la Marina.  
L'embarcació que s'use per a la realització de les obres haurà d'estar en possessió dels certificats reglamentaris en vigor i expedits per aquesta Capitania Marítima.  
Amb data 12 de desembre de 2007 la Subdirecció General de Patrimoni de la Direcció General d'Infraestructura del Ministeri de Defensa emet un informe favorable, havent considerat el pronunciament emés per l'Estat Major de l'Armada amb data 20 de novembre de 2007, pel qual manifesta que no hi ha inconvenient en què es duga a terme l'autorització per a l'ampliació del volum d'abocament promoguda per l'empresa.  
Amb data 4 de febrer de 2008 la Direcció General de Ports, Aeroports i Costes emet un informe favorable a l'ocupació de domini públic marítim terrestre. Així mateix, comunica que s'ha sol·licitat al Servei Provincial de Costes de Castelló el preceptiu informe que estableix l'article 49.1 del Reglament de costes.  
Amb data 7 de febrer de 2008 el Servei de Qualitat d'Aigües de la Direcció General de l'Aigua d'aquesta Conselleria emet un informe sobre les condicions de l'autorització d'abocament.  
Deu. Amb data 7 de febrer de 2008 se sol·licita un informe a l'Ajuntament d'Almassora sobre la factoria d'Ube Chemical Europe, SA en matèria d'accidents greus. La documentació necessària es remet amb data 8 d'abril de 2008, a requeriment de l'Ajuntament.  
Onze. Amb data 15 de febrer de 2008 es demana al Servei Provincial de Costes a Castelló l'informe que estableix l'article 49.1 del Reglament de costes, sol·licitat per la Direcció General de Ports, Aeroports i Costes.   
Dotze. Amb data 25 de març de 2008 el promotor presenta una còpia compulsada de l'informe de compatibilitat urbanística emés per l'Ajuntament de Castelló amb data 7 de novembre de 2006.  
Amb dates 27 de març i 8 d'abril de 2008 el promotor presenta documentació a requeriment d'aquesta Conselleria.  
Tretze. Amb data 4 d'abril de 2008 la directora general de Gestió del Medi Natural emet la declaració d'impacte ambiental, en la qual estima acceptable, només a l'efecte ambiental i sense perjudici de l'obtenció prèvia de les autoritzacions sectorials que se li apliquen, el projecte de sol·licitud d'autorització ambiental integrada d'una fàbrica de productes bàsics de química orgànica, promogut per Ube Chemical Europe, SA al polígon industrial el Serrallo, s/n, del municipi de Castelló de la Plana (Castelló), sempre que es desenvolupe d'acord amb el que estableix l'estudi d'impacte ambiental, el projecte i la resta de la documentació presentada.  
Així mateix, s'han incorporat a l'expedient els informes emesos pel Servei de Residus Industrials, el Servei de Residus Urbans i el Servei de Protecció de l'Ambient Atmosfèric.  
Catorze. Amb data 23 d'abril de 2008 es rep via fax l'informe emés pel director general de Costes del Ministeri de Medi Ambient de data 6 de març de 2008, en el qual manifesta que "és l'Autoritat Portuària de Castelló la competent per a atorgar el títol administratiu que habilita per a l'ocupació del domini públic tant a la zona d'aigües com a la terrestre".  
Quinze. Amb data 25 d'abril de 2008 es rep un informe emés pels serveis tècnics de l'Ajuntament d'Almassora sobre la documentació en matèria d'accidents greus.  
Setze. Amb data 29 d'abril de 2008 es realitza el tràmit d'audiència a l'interessat, havent-se han realitzat observacions prèvies a aquest, les quals han estat considerades.  
Dèsset. Amb data 29 d'abril de 2008 la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 125/06 IPPC de sol·licitud d'autorització ambiental integrada, promogut per Ube Chemical Europe, SA.  
Als anteriors fets s'apliquen els següents  
Fonaments de dret  
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats que apareixen en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en els epígrafs 4.1.b), d), h), 4.2.b) i 4.3 de l'annex I de la Llei 16/2002.   
Segon. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desplegada pel Decret 40/2004, de 5 de març, del Consell de la Generalitat Valenciana. També s'ha tingut en compte el que preveu la Llei 2/2006, de 5 de maig, de prevenció de la contaminació i qualitat ambiental.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 26 del Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, correspon a la Direcció General per al Canvi Climàtic exercir les competències en matèria d'intervenció administrativa ambiental d'activitats.  
Vist el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer. Concedir a Ube Chemical Europe, SA (UCHE) l'autorització ambiental integrada per a una indústria de fabricació de productes bàsics de química orgànica amb emplaçament al polígon industrial el Serrallo, de Castelló, referent al Projecte bàsic per a la sol·licitud de l'autorització ambiental integrada de les instal·lacions d'Ube Chemical Europe, SA a Castelló, de 22 setembre de 2006, i subscrit per Ángel Pérez Garrido, Laura Martín Fortes i Esther Valdivia Loizaga, la qual queda inscrita en el Registre General d'Instal·lacions IPPC de la Comunitat Valenciana amb el número 029-08/AAI/CV, condicionada al compliment dels requisits següents:  
1. Emissions atmosfèriques   
En aplicació de la Llei 34/2007 de qualitat de l'aire i protecció de l'atmosfera, l'activitat principal de la indústria es considera potencialment contaminant de l'atmosfera grup A, estant els següents focus dins de l'epígraf 1.6 «Indústria química i connexa», dins del catàleg d'activitats potencialment contaminants de l'atmosfera. Els afectats són:  
Focus: F001, F003, F009, F010, F014, F015 i F017  
Així mateix, en aplicació de la Llei 34/2007 de qualitat de l'aire i protecció de l'atmosfera, l'activitat principal de la indústria es considera potencialment contaminant de l'atmosfera grup B, estant dins de l'epígraf 2.1.2. «Generadors de vapor de capacitat superior a 20t/h de vapor i generadors de calor de potència superior a 2.000 tèrmies/h», dins del catàleg d'activitats potencialment contaminants de l'atmosfera. Els afectats són:  
Focus: F004, F005, F011, F012, F016, F018 i F019  
La indústria també es troba afectada pel Reial decret 653/2003, de 30 de maig, sobre incineració de residus. Els focus afectats són:  
  
Combustió de licors residuals: F008 i F013  
1.1. Règim de funcionament, límits d'emissió i periodicitat dels mesuraments dels focus  
La periodicitat dels mesuraments en els focus, en aquest apartat, es refereix als realitzats per una entitat col·laboradora en matèria de qualitat ambiental.   
La indústria haurà de disposar, d'altra banda, d'un pla de vigilància i control de l'atmosfera i un llibre de registre on es realitze un autocontrol dels gasos i partícules emesos pels focus, tal com s'indica en l'article 33 de l'Ordre de 18 d'octubre de 1976 sobre prevenció i control de la contaminació industrial de l'atmosfera. La periodicitat del mesurament d'autocontrol haurà de ser l'establida en l'esmentada ordre.  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
  
Els informes elaborats per l'ECMQA hauran de ser complets i s'hi farà constar totes les condicions i els paràmetres del mostratge com també el combustible emprat i el percentatge de substitució energètica, si s'escau.  
2.Olors  
Quan l'òrgan competent ho considere necessari, podrà requerir al titular de la factoria la realització d'una avaluació de la molèstia per olors que genera, per mitjà del mesurament de les unitats d'olor, d'acord amb la norma UNE-EN 13716. A les zones residencials d'afecció, el percentil 98 de les mitjanes horàries al llarg d'un any les limita a 5 unitats d'olor.  
3.Soroll   
S'adoptaran les mesures necessàries per a complir el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis i s'hauran de complir els límits sonors establits en l'esmentada llei.  
En un termini inferior a tres mesos després de la posada en marxa de les noves instal·lacions i almenys cada any, s'haurà de realitzar una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. Per a això, es realitzaran mesures del nivell de soroll en un nombre de punts representatius del perímetre, tant amb l'activitat en funcionament com parada (nivell de fons) i s'haurà d'aplicar la correcció per soroll de fons si la diferència entre el nivell de soroll ambiental i la font de soroll en funcionament està compresa entre 3 i 10 dB(A) i en el cas que el mesurament del soroll de la font no supere en més de 3 dB(A) el soroll ambiental, s'haurà de rebutjar el mesurament per no existir condicions adequades per a realitzar-lo. Així mateix, d'acord amb l'annex II del Decret 266/2004, es tindrà en compte que si el soroll és variable, s'hauran de realitzar, almenys, 3 sèries de mesuraments amb 3 mesuraments en cada sèrie d'una duració mínima de 5 minuts amb intervals entre cada sèrie de 5 minuts.  
L'esmentada auditoria haurà de ser realitzada per una entitat col·laboradora en matèria de contaminació acústica d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre.  
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i dels corresponents informes complets.  
Pel fet que les instal·lacions d'Ube Engineering Plastics, SA s'ubiquen dins dels límits d'Ube Chemical Europe, SA i, al seu torn, ambdues confronten amb Bp Oïl Refinería de Castellón, SA a l'est, sud i oest, l'avaluació del nivell sonor de fons resulta complexa, per la qual cosa se'ls atorga un termini de sis mesos a partir de la concessió d'aquesta autorització per a presentar un programa d'actuacions respecte d'això que, si s'escau, haurà d'incloure un projecte de sistema corrector per a impedir la transmissió a la zona residencial que es troba al sud del polígon industrial el Serrallo.  
4. Abocaments   
4.1. Condicions generals de l'autorització d'abocament  
1ª. Aquesta autorització d'abocament, que no implica cessió del domini públic ni de les facultats dominicals de l'Estat, s'atorga amb subjecció al que disposa la Llei 22/1988 de 28 de juliol, de costes i a les disposicions que la despleguen i modifiquen i a la Llei 27/1992 de 24 de novembre, de ports de l'Estat i de la marina mercant i a les disposicions que la despleguen i modifiquen.  
2ª. No es podran destinar els béns de domini públic atorgats ni les instal·lacions executades a usos diferents dels autoritzats en aquesta resolució. Especialment queda prohibit al beneficiari:  
a) Utilitzar les obres autoritzades per a l'abocament d'aigües de qualsevol origen amb característiques qualitatives diferents de les previstes en el projecte.  
b) Modificar el traçat de la conducció o canviar el punt d'abocament.  
3ª. La Direcció General de l'Aigua, per a protegir el medi ambient com també per a complir futures disposicions en matèria d'abocament d'aigües residuals, podrà acordar, unilateralment, en qualsevol moment, la modificació de les condicions de l'autorització incloses la modificació de les conduccions de desaigüe i altres obres, sense dret a indemnització.  
En aquests casos, el peticionari queda obligat a realitzar les actuacions corresponents en el termini que a aquest efecte li assenyale l'administració. La no realització d'aquestes en el termini assenyalat podrà considerar-se causa de revocació de l'autorització d'abocament, després de la instrucció prèvia del corresponent expedient sancionador.  
4ª. L'autorització podrà ser revocada unilateralment per la Direcció General de l'Aigua, en qualsevol moment, sense dret a indemnització, quan resulten incompatibles amb la normativa aprovada posteriorment, produïsquen danys en el domini públic, impedisquen la seua utilització per a activitats de major interés públic o menyscaben l'ús públic.  
5ª. La Direcció General de l'Aigua podrà modificar les condicions de l'autorització de l'abocament, sense dret a indemnització, quan les circumstàncies que van motivar el seu atorgament s'hagen alterat o bé sobrevingen altres que, si hagueren existit anteriorment, haurien justificat la seua denegació o l'atorgament en termes distints. Si l'administració ho considera necessari, podrà suspendre l'efecte de l'autorització fins que es complisquen les noves condicions establides.  
En el cas que el titular de l'autorització no realitze les modificacions en el termini que a aquest efecte li assenyale l'administració competent, aquesta podrà declarar la caducitat de l'autorització d'abocament, d'acord amb el procediment reglamentàriament previst sense prejudici de la imposició de les sancions oportunes.  
6ª. L'extinció de l'autorització d'abocament per extinció de l'autorització ambiental integrada, siga quina siga la causa, portarà implícita la de la inherent concessió d'ocupació del domini públic marítimoterrestre.  
7ª. La Direcció General de l'Aigua podrà efectuar totes les anàlisis i inspeccions estime convenients per a comprovar les característiques de l'abocament i contrastar, si s'escau, el compliment de les condicions imposades en aquesta autorització.  
8ª. L'atorgament d'aquesta autorització no eximeix el seu titular de l'obtenció de les llicències, els permisos i la resta d'autoritzacions que escaiguen legalment.  
9ª. El peticionari està obligat a satisfer a la Generalitat Valenciana un cànon d'abocament segons s'establisca reglamentàriament, en funció de la càrrega contaminant, en aplicació de l'article 85 de la Llei 22/1988 de 28 de juliol, de costes.  
10ª. L'incompliment pel peticionari de qualsevol de les condicions establides en aquesta resolució per a l'autorització d'abocament en serà causa de caducitat.  
4.2. Prescripcions de l'autorització d'abocament  
1ª. L'abocament haurà de complir la normativa establida en la Llei 22/1988, de 28 de juliol, de costes (BOE 181 de 29 de juliol de 1988); el Reial decret 1471/1989, d'1 de desembre, pel qual s'aprova el reglament general per al desplegament i aplicació de la Llei 22/1988 de costes (BOE núm. 297 de 12 de desembre de 1989); la Llei 27/1992, de 24 de novembre, de ports de l'Estat i de la marina mercant (BOE núm. 283 de 25 de novembre de 1992); l'Ordre de 13 de juliol de 1993, per la qual s'estableix la instrucció per al projecte de conduccions d'abocament des de terra a la mar (BOE núm. 178 de 27 de juliol), i la Directiva 2006/11/CE del Parlament Europeu i del Consell, de 15 de febrer de 2006, relativa a la contaminació causada per determinades substàncies perilloses abocades en el medi aquàtic de la Comunitat (DOUE L 64 de 4 de març de 2006).  
2ª. El tipus d'abocament per al qual se sol·licita autorització és d'origen industrial, procedeix de la planta de tractament d'aigües residuals (PTAR) d'Ube Chemical Europe, SA, on també es tracten les aigües residuals d'Ube Engineering Plastics.  
3ª. Les condicions d'abocament al mar es revisaran obligatòriament als 4 anys, comptadors a partir de la notificació de la resolució d'autorització ambiental integrada. En la revisió es valoraran els resultats del Programa de vigilància i control. Aquesta condició es justifica per les possibles afeccions que es puguen derivar de l'abocament de l'efluent en la zona receptora en preveure's una reducció de la taxa de renovació de les aigües al sud del Port de Castelló com a conseqüència de les obres d'ampliació.   
4ª. Les condicions per a l'autorització de l'abocament al mar s'estableixen d'acord amb els documents que es troben en l'expedient, especialment la memòria per a la sol·licitud de modificació de les condicions de l'autorització d'abocament a la mar Ube Chemical Europe, SA, de setembre de 2006 i l'estudi de dilució d'abocament per a les instal·lacions d'Ube Chemical Europe, SA, a Castelló, de juliol de 2007.  
5ª. Les coordenades UTM, fus 30 Datum ED50, exactes del punt final d'abocament són:  
X: 757429,72  
Y: 4426533,72  
6ª. Es facilitaran a la Direcció General de l'Aigua les coordenades UTM fus 30 Datum ED50 exactes dels punts de mostratge que finalment queden establits en aplicació del Programa de vigilància i control.  
7ª. El cabal d'abocament màxim és de 325 m³/h (2,85 hm³/any), excepte autorització expressa de l'administració en sentit contrari.  
8ª. Els paràmetres de qualitat de les aigües que s'abocaran a la mar no han de sobrepassar els següents límits quantitatius, quant a concentracions màximes admissibles de l'efluent final:  
Paràmetres Límit  
DQO 125 mg/l  
Sòlids en suspensió 35 mg/l  
pH 6-9  
Nitrogen Kjeldahl 40 mg/l  
Fòsfor total 2 mg/l  
Olis i greixos 10 mg/l  
Hidrocarburs 10 mg/l  
Toxicitat 5 u  
Escherichia coli 500 ufc/100 ml  
Enterococs intestinals 200 ufc/100 ml  
Per a la concentració del nitrogen total en l'efluent abocat, la mercantil haurà d'aportar dades de concentració en l'aigua d'abastiment de la planta -es detalla en el Programa de vigilància i control-. Es presentarà en el termini d'un mes a partir de la notificació de la resolució d'autorització ambiental integrada una proposta de càlcul dels rendiments nets de depuració que justifiquen els valors del contaminant en l'efluent d'eixida.   
9ª. L'abocament conté substàncies incloses en la llista II de la Directiva 2006/11/CE. A fi de complir l'esmentada directiva, en el termini de 9 mesos comptadors des de la notificació de la resolució d'autorització ambiental integrada, l'interessat haurà de presentar davant de la Direcció General de l'Aigua un programa de reducció de la contaminació.  
Aquest programa consistirà en un procés continuat de reducció dels contaminants detectats en l'efluent de la planta de tractament amb aplicació de les millors tècniques disponibles. S'enfocarà principalment a la reducció de la concentració de nutrients presents en l'efluent, que afecten negativament el balanç d'oxigen en el medi: nitrogen orgànic, amoni, nitrits, nitrats. Haurà de fer incidència en la determinació d'objectius de reducció dels contaminants i en els seus terminis de consecució.   
Es condiciona l'obtenció de resultats positius de reducció de contaminació abans de la primera revisió del programa, que es durà a terme als 4 anys comptadors a partir de la notificació de la resolució d'autorització ambiental integrada. En cas de presència en l'abocament de substàncies incloses en la llista I, s'hauran de presentar programes específics per a eliminar la contaminació procedent de fonts importants de substàncies.  
10ª. En el cas que els resultats del Programa de vigilància i control establit en l'apartat e) mostren una superació dels límits autoritzats d'abocament a la mar o concentracions dels contaminants en el medi receptor que excedisquen les estimacions previstes en el model de dispersió de la ploma d'abocament, Ube Chemical Europe, SA, haurà de presentar davant de la Direcció General de l'Aigua en el termini de 6 mesos comptadors des de la notificació de l'incompliment de la resolució d'autorització d'abocament a la mar un estudi de possibles solucions entre les quals s'inclourà la prolongació de l'emissari submarí fins a una longitud tal que l'abocament s'efectue en mar obert, és a dir que siga significativa la renovació de les aigües receptores i que afavorisquen la dilució de l'efluent.  
11ª. El Programa de vigilància i control ha de contenir els apartats següents:  
A) Vigilància ambiental  
La vigilància ambiental es realitzarà per mitjà de controls de l'efluent i del medi receptor efectuats conjuntament. Llevat que es notifique el contrari, el mostratge es realitzarà d'una manera sistemàtica, a fi de reduir el màxim possible la variació entre resultats individuals i mantenir constant els punts de mostratge i la periodicitat.  
La presa de mostres es realitzarà segons la Directiva del Consell d'Europa 91/271 de 21 de maig de 1991, annex I. Les anàlisis per a la determinació de les característiques dels abocaments es realitzaran segons mètodes recollits en les normes UNE o, si no n'hi ha, segons els Standard methods for examination of water and waste water de l'American Public Health Association, American Water Works Association i Water Pollution Control Federation.  
Tant la presa de mostres com les anàlisis seran dutes a terme per un organisme acreditat per a aquesta finalitat.   
En cas de sobrepassar-se els valors límit definits per a cada un dels paràmetres, es notificarà en la presentació dels informes, per mitjà d'un apartat d'incidències, a la Direcció General de l'Aigua.  
Cal disposar d'una arqueta de presa de mostres o semblant com també dels dispositius específics per a un accés fàcil tant per a l'obtenció de mostres com per a la determinació del cabal en el moment del mostratge. Així mateix, l'arqueta de control i registre de fàcil accés permetrà l'extracció de mostres per part del personal de la Direcció General de l'Aigua.  
A.1. Control de captació  
Com a mínim, en el moment que es realitzen els mostratges mensuals de l'efluent abocament, es farà també el mostratge de l'aigua d'entrada en la planta procedent de pou, calculant les concentracions de totes les espècies químiques del nitrogen: nitrats, nitrits, nitrogen Kjeldahl, amoníac i nitrogen total. Els resultats obtinguts s'empraran per al càlcul dels rendiments nets de depuració de l'efluent procedent de la planta de tractament, segons allò que s'ha indicat en la prescripció 9ª. En cas que les mostres mensuals de l'efluent foren analitzades per l'interessat, els resultats obtinguts hauran de ser contrastats amb els procedents de mostratges duts a terme per un laboratori acreditat per a aquesta finalitat.  
A.2. Control de l'efluent  
Amb una periodicitat mensual es realitzarà una anàlisi de l'efluent per a determinar els paràmetres següents:   
pH  
Oxigen dissolt (mg/l)  
Sòlids en suspensió (mg/l)  
Temperatura (ºC)  
Salinitat (psu)  
DBO5 (mg/l)  
DQO (mg/l)  
Nitrogen total (mg/l)  
Nitrats (mg/l)  
Nitrits (mg/l)  
Amoni (mg/l)  
Nitrogen Kjeldahl (mg/l)  
Fòsfor total (mg/l)  
Ortofosfats (mg/l)  
Olis i greixos (mg/l)  
Hidrocarburs (mg/l)  
Toxicitat (u)  
Escherichia coli (ufc/100ml)  
Enterococs intestinals (ufc/100ml)  
A més s'han d'aportar les dades següents:  
Cabal que s'aboca en el moment del mostratge  
Volum total setmanal d'aigua abocada  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
 Cabal punta setmanal  
En cas que les mostres mensuals de l'efluent foren analitzades per l'interessat, els resultats obtinguts hauran de ser contrastats amb els procedents de mostratges duts a terme per un laboratori acreditat per a aquesta finalitat. Aquests mostratges de contrast tindran com a mínim una periodicitat trimestral i les preses de mostres coincidiran amb la data de mostratge mensual.  
Anualment, es realitzarà una analítica de l'efluent en què es determinarà la presència i concentració de substàncies de la llista I i la llista II de l'annex I de la Directiva 2006/11/CE. Les analítiques corresponents s'han de dur a terme per un laboratori acreditat per a aquesta finalitat.  
A fi de comprovar els rendiments de depuració, es realitzaran analítiques de mostres preses de l'influent a l'entrada de la planta de tractament d'aigües residuals (PTAR), coincidint amb els mostratges mensuals de l'efluent. En aquest cas, també s'analitzaran les concentracions de les diferents espècies químiques de nitrogen (nitrogen total, nitrats, nitrits, amoni i nitrogen Kjeldahl). S'aplicarà el contrast trimestral per un laboratori acreditat, en cas que les analítiques mensuals siguen realitzades per l'interessat.  
A.3. Control de les aigües receptores   
Es realitzarà sis (6) vegades a l'any la presa de mostres amb anàlisi completa en les aigües receptores de l'abocament. Atés les obres d'ampliació del port de Castelló cap al sud-est, la ubicació dels punts de mostratge serà, orientativament, la següent:  
Les mostres d'aigua de mar es prendran a uns 30 cm de profunditat. De cada mostra s'analitzarà:  
pH  
Oxigen dissolt (mg/l)  
Sòlids en suspensió (mg/l)  
Temperatura (ºC)  
Salinitat (psu)  
Nitrogen total (mg/l)  
Nitrats (mg/l)  
Nitrits (mg/l)  
Amoni (mg/l)  
Nitrogen Kjeldahl (mg/l)  
Fòsfor total (mg/l)  
Ortofosfats (mg/l)  
Olis i greixos (mg/l)  
Hidrocarburs (mg/l)  
Escherichia coli (ufc/100ml)  
Enterococs intestinals (ufc/100ml)  
Clorofil·la (mg/l)  
S'indicaran observacions referents al vent, onatge i pluviometria en el moment de la presa de mostres com també de la transparència i temperatura.  
A.4. Control dels sediments  
Es realitzarà una prospecció anual en què es prendran cinc mostres de sediments per a la seua anàlisi granulomètrica. Per al control de sediments, s'hauran de seleccionar els punts de mostratge en l'àrea d'influència al voltant del punt d'abocament, on el sediment tendisca a acumular-se, considerant els llocs on es troben poblacions abundants d'organismes representatius de la zona.  
S'efectuaran assajos sobre mostres de sediments recollits en cada prospecció per a determinar: matèria orgànica (%), pH, potencial Redox (en vint segons).  
A.5. Control dels organismes marins  
Anualment es realitzarà un informe que reculla una caracterització bionòmica i una valoració ecològica de les comunitats planctòniques (procurant realitzar el mostratge entre els mesos de maig i setembre).  
També anualment es durà a terme un reconeixement de les comunitats bentòniques, principalment per mitjà de l'estudi de les de les praderies de fanerògames marines i de les comunitats infaunals (mol·luscos, poliquets, equinoderms). S'empraran espècies indicadores, sempre que siga possible, per a detectar alteracions ambientals significatives. Un bon indicador de l'augment de l'eutrofització seria la proliferació de clorifícies en els pisos supralitoral i mesolitoral o de rodofícies filamentoses en l'infralitoral.  
Els resultats del seguiment dels organismes marins es representaran també de manera gràfica, per mitjà d'un mapa de cartografia bionòmica que mostre la distribució espacial, conjuntament amb els informes.  
B) Vigilància estructural  
Com a part del Programa de vigilància i control s'inclourà la inspecció anual de tota la longitud de la conducció i dels seus principals elements, indicant les incidències que s'hagen produït i la solució aportada. S'aportarà un reportatge fotogràfic.  
C) Remissió dels resultats  
Les anàlisis i els informes que es realitzen mensualment i trimestralment hauran d'estar signats per un tècnic competent i es remetran amb una freqüència trimestral a la Direcció General de l'Aigua.  
Els que es realitzen anualment, s'inclouran en un informe anual signat per un tècnic competent i inclourà les dades següents:  
Data, hora i circumstància dels mostratges.  
Resultats de les analítiques.  
Pla amb situació dels punts de mostratge del medi receptor i de zones explorades en l'estudi de sediment i biocenosis marines.  
Resultats de la vigilància estructural.  
Incidències que s'hagen produït en l'abocament o en les obres d'abocament.  
Els resultats analítics seran públics.  
D) Modificació del Programa de vigilància i control  
Transcorreguts un mínim de dos (2) anys des de l'inici del Programa de vigilància i control, el peticionari podrà proposar la seua modificació, que haurà d'estar justificada tècnicament.  
12ª. El beneficiari ha d'assumir el compromís de corregir el sistema de depuració de les aigües abocades per al cas que la solució tècnica prevista en el projecte base d'aquesta autorització no aconseguisca evitar efectes nocius derivats de la composició de la càrrega contaminant.   
13ª. Les despeses originades per la posada en pràctica d'allò especificat en les prescripcions anteriors aniran per compte del beneficiari.  
14ª. Si davant d'una situació d'emergència, s'incompliren algunes de les condicions establides en aquesta resolució, s'haurà de comunicar immediatament a la Direcció General de l'Aigua l'esmentada situació per a adoptar les mesures oportunes. En el termini de 10 dies el beneficiari remetrà a la Direcció General de l'Aigua un informe detallat de l'accident en què s'indicarà l'abast i les mesures correctores adoptades.  
15ª. L'incompliment de les prescripcions anteriors serà també causa de caducitat, conforme s'estableix en la condició general 10ª.  
5. Protecció del sòl i de les aigües subterrànies   
Caldrà ajustar-se al que disposa el Reial decret 9/2005, de 14   
de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats.  
En aquest sentit, l'empresa ha presentat l'informe preliminar de situació del sòl requerit en l'article 3.1 del Reial decret 9/2005 i documentació addicional requerida per l'organisme competent, consistent en una caracterització ambiental de les instal·lacions i del terreny. No obstant això, segons el que disposa l'annex IV de l'esmentat Reial decret, en el termini màxim de sis mesos s'haurà de realitzar una valoració de riscos.   
Pel fet que la investigació realitzada té la consideració de preliminar, pel nombre de sondejos realitzats respecte a l'àrea a investigar, de forma prèvia a la valoració de riscos, s'hauria d'executar una malla de sondejos més densa al voltant dels punts afectats a fi de conéixer en extensió i profunditat l'afecció al terreny i a les aigües subterrànies. No obstant això, s'accepta la proposta de l'empresa consultora de realitzar un control periòdic de les aigües subterrànies a fi d'observar l'evolució de l'afecció al subsòl i establir les actuacions que escaiguen. Per a això, de forma prèvia, i en el termini màxim de sis mesos s'haurà de presentar davant del Servei de Residus Urbans d'aquesta Conselleria un pla de control i seguiment.  
La planta operarà en circuit tancat i totes les zones on es manegen matèries contaminants estaran contingudes en cubetes o pavimentades i dotades de recollida d'aigües pluvials contaminades.  
No es realitzarà cap abocament que puga afectar el sòl o les aigües subterrànies.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
6. Residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
6.1. Producció de residus  
S'autoritza l'empresa Ube Chemical Europe, SA, per a la producció dels residus perillosos següents, sempre que la seua capacitat de generació anual siga de l'entorn de la magnitud que a continuació es detalla i la quantitat de producte acabat en les instal·lacions del centre productiu detallat en l'annex I siga de l'entorn de 95.000 t/any de caprolactam (LC), 3.700 t/any d'1,6 hexanodiol (HDL), 500.000 t/any de sulfat amònic (SA) cristal·lí i granular (Ubesol), 350 t/any d'1,5 pentanodiol (PDL), 3.000 t/any de policarbonatodiol (PCD) i 40.000 t/any d'adobs líquids.  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
  
L'esmentat centre productiu està inscrit en el Registre General de Productors Autoritzats de Residus de la Comunitat Valenciana, conforme estableix l'article 46 de la Llei 10/2000, de 12 de desembre, de residus de la Comunitat Valenciana.  
Els residus es lliuraran a un gestor autoritzat per a aquesta activitat, tal com consta en el projecte.  
L'emmagatzemament dels residus indicats ha de realitzar-se en una àrea independent a la zona d'emmagatzemament de residus d'UEP. A aquest efecte, s'haurà de realitzar una divisió física del magatzem de residus perillosos a fi de determinar les àrees d'emmagatzemament independents (una per cada empresa) de manera que no s'induïsca a confusió en la gestió dels residus. A més, s'haurà de tractar d'una zona coberta, ventilada i de fàcil accés de manera que es minimitze el risc d'abocaments accidentals en la càrrega/descàrrega dels diversos residus.  
La gestió dels residus es realitzarà de manera independent dels d'UEP per mitjà de l'empresa gestora de residus.  
Els residus generats per l'empresa Ube Chemical Europe, SA, en cap cas podran sumar-se als d'UEP, ja siguen perillosos o no perillosos, atés que en tot cas se n'ha de quedar perfectament definida la titularitat.  
El registre documental dels residus perillosos produïts que l'empresa ha de portar, serà exclusivament dels generats en la seua activitat, és a dir, no registrarà com a seus els provinents d'Ube Ingeneering Plastics, SA.  
El lliurament dels residus s'ha d'efectuar a un gestor de residus autoritzat i, per al cas dels residus perillosos, cada empresa formalitzarà un document de control i seguiment independent, de tal forma que es mantinga en tot moment la traçabilitat de tots els residus que es gestionen.  
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valoració i hauran de ser lliurats a un gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc amb teulada, amb sòl impermeable i sistemes de recollida de vessaments accidentals, com ara una arqueta cega no connectada a la xarxa i safates de recollida. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria.  
Per a l'emmagatzemament de residus líquids o que, pel seu alt contingut líquid, poden generar abocaments, es disposarà de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la seua perillositat o en dificulte la gestió.  
Per a la recollida de possibles escapaments o vessaments accidentals de líquids, tant de residus com de matèries primeres, s'haurà de disposar de material absorbent no inflamable en quantitat suficient per a aquesta finalitat. L'absorbent, una vegada contaminat es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, reglament de residus tòxics i perillosos. Així mateix, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Cada quatre anys s'haurà d'aportar el Pla de prevenció i reducció de residus que es presentarà en la Direcció General per al Canvi Climàtic.  
S'ha d'emplenar la declaració anual de productor de residus perillosos i no perillosos, que serà remesa a la Direcció General per al Canvi Climàtic abans de l'1 de març de cada any, d'acord amb el model establit en l'annex III del Reial decret 833/88.  
Les autoritzacions i la resta de requisits establits en la legislació vigent en matèria d'envasos i residus d'envasos, i de manera especial el que estableix el RD 782/1998, no queden derogades per la Llei 16/2002, per la qual cosa la concessió de l'autorització ambiental integrada no eximeix del seu compliment.  
6.2. Gestió de residus  
Amb aquesta autorització finalitza la vigència de l'autorització administrativa per al desenvolupament de les operacions de gestió de residus perillosos en el referit centre, d'acord amb la resolució de la Direcció General de Qualitat Ambiental de data 27/09/2005, concedida a l'empresa Ube Chemical Europe, SA. No obstant això, s'ha de mantenir el mateix número d'inscripció en el Registre de Gestors Autoritzats de Residus de la Comunitat Valenciana (534/G/RTP/CV).  
S'autoritza l'empresa Ube Chemical Europe, SA per a la realització de les següents operacions de gestió de residus perillosos:  
  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
  
  
El corrent licor residual II (WL-II) utilitzat en la unitat U-2408-1 i l'efluent orgànic procedent del procés productiu d'hexanodiol utilitzat en la unitat U-2440 no tindran la consideració de residu, sinó de combustible líquid.  
Consta en el Servei de Residus Industrials de la Direcció General per al Canvi Climàtic la següent documentació, necessària per a l'exercici de l'activitat de gestió de residus perillosos:  
Fiança per un import de 193.255 €, constituïda per mitjà d'una carta de pagament única.  
Assegurança de responsabilitat civil, en els termes de l'article 6 del Reial decret 833/1988, de 20 de juliol, amb un capital mínim d'1.200.000 €.  
En cas de cessament de l'activitat, el titular estarà obligat a comunicar-ho a aquesta Direcció General, que estudiarà les circumstàncies que van intervenir en el cessament i, si s'escau, l'autoritzarà com també la devolució de la fiança. A aquest efecte, i en aplicació dels articles 28.6 i 28.7 del Reial decret 833/1988, de 20 de juliol, la devolució s'efectuarà en el termini de sis mesos des de la presentació de l'últim dels certificats d'eliminació dels residus objecte de l'autorització.  
S'hauran de complir les següents condicions i requisits específics necessaris per a l'exercici de l'activitat de gestió:  
1. Els residus perillosos que s'han de tractar s'emmagatzemaran en condicions de seguretat i higiene.  
2. L'empresa està obligada a portar un registre documental dels residus tractats.  
3. L'empresa disposarà d'un manual de funcionament amb fitxes de treball per als operaris que justifique les diferents operacions que hagen d'efectuar-se com a conseqüència de l'operació dels equips que intervenen en el procés.  
4. Abans de l'1 de març de cada any es presentarà davant de l'òrgan competent en matèria de residus la memòria anual de gestor de residus perillosos. En l'esmentada memòria s'especificarà l'origen i la quantitat dels residus gestionats, incidències rellevants que s'hagen pogut produir, tot això relatiu a l'any objecte de la memòria com també un informe sobre els diversos controls de nivells d'emissió de contaminants a l'atmosfera que estableix el Reial decret 653/2003, de 30 de maig, sobre incineració de residus.  
5. S'han de complir les condicions establides en la declaració d'impacte ambiental dictada el 16 de maig de 2001 per a aquesta instal·lació.  
6. En rebre's els residus, se n'efectuarà un control, a l'efecte de verificar l'adequació dels residus perillosos als processos autoritzats. El control de quantitats s'efectuarà amb un equip cabalímetre propi, tant per als residus propis com per als residus generats en instal·lacions annexes, en relació amb el licor residual OLU, procedent de la planta de fabricació de niló-6 de la mercantil Ube Engineering Plastics, SA. En el registre figuraran les quantitats eliminades diàriament en cada línia de tractament i s'assegurarà la traçabilitat dels residus tractats.  
7. La capacitat d'emmagatzemament és la següent:  
WL-I + OLU: 830 m³  
WL-II + efluent unitat PCD: 350 m³  
WL-III + corrent residuals: 250 m³  
8. La capacitat màxima de tractament de residus perillosos per a cada línia de tractament s'estimada com segueix:  
Unitat de coincineració: 39.420 t/any  
Unitat d'incineració: 53.436 t/any  
9. Gestió de residus  
En cas de no operar la unitat d'incineració ni la de coincineració, els residus s'hauran d'emmagatzemar en condicions segures, de manera que s'evite l'abocament accidental de substàncies contaminants al sòl i a les aigües superficials i subterrànies, per a lliurar-se posteriorment a un gestor autoritzat.  
Per a l'equip d'incineració que s'autoritza, els gasos de combustió es fan passar a través d'un bany en què bambolleja i s'efectuen purgues de la solució salina que es forma, per la qual cosa queda eximit d'efectuar l'anàlisi del contingut de carboni orgànic total (COT) de les escòries i de les cendres de la llar del forn d'incineració, ja que com a tal no existeix. Aquesta anàlisi s'efectuarà de forma indirecta, a través dels controls de l'abocament d'aigües residuals de la instal·lació.  
Per a cada una dels corrents residuals, s'haurà de disposar de la justificació del contingut en compostos halogenats i s'haurà de verificar que es troba sota l'u per cent (1%).  
10. Periodicitat dels controls dels nivells d'emissió de contaminants a l'atmosfera  
Continu:   
Substàncies: partícules, diòxid de sofre, diòxid de nitrogen, carboni orgànic total, monòxid de carboni.  
Paràmetres del procés:  
Temperatura de la cambra de combustió.  
Gasos d'escapament: concentració d'oxigen, pressió, temperatura, contingut de vapor d'aigua.  
Mostratge periòdic (quatre vegades a l'any):  
Clorur d'hidrogen, fluorur d'hidrogen, metalls, dioxines i furans.  
11. Condicions per als resultats dels mesuraments dels nivells d'emissió de contaminants a l'atmosfera:  
Coincineració: 273 K, 101,3 kPa, gas sec, 3% O2 (combustible líquid, segons l'article 16.1.a), 4t del RD 653/2003. Vegeu també l'annex II, 2.1. Cprocés, combustibles líquids).  
Incineració: 273 K, 101,3 kPa, gas sec, 11% O2 (incineració de residus perillosos, segons l'article 16.1.a), 1r del RD 653/2003 30 de maig, sobre incineració de residus).  
12. Periodicitat dels controls en el punt d'abocament d'aigües residuals procedents de les instal·lacions de depuració dels gasos d'escapament de les unitats d'incineració i coincineració:  
Continu: pH, temperatura i cabal.  
Diària: sòlids en suspensió.  
Mensual: substàncies indicades en l'article 12.1 respecte als números 2 al 10 de l'annex IV del Reial decret 653/2003, de 30 de maig, sobre incineració de residus.  
Cada tres mesos: dioxines i furans.  
13. Condicions per als resultats dels controls d'abocament d'aigües residuals:  
Es disposarà de control màssic dels efluents a l'eixida de les unitats d'incineració i coincineració, de la resta de la planta abans de la depuradora d'aigües residuals com també en el punt d'abocament, com a control addicional al ja establit en l'autorització vigent d'abocament a la mar.  
14. Com a responsable de les instal·lacions per a les relacions amb l'administració figura el Sr. José Daniel Escrig Zaragozá.  
15. Durant el període de vigència de l'autorització administrativa s'haurà de mantenir vigent l'assegurança de responsabilitat civil.  
7. Mesures que s'han d'adoptar en situacions diferents a les normals que poden afectar el medi ambient  
Es duran a terme totes les mesures necessàries perquè quede garantida la protecció del medi ambient i la salut de les persones davant de qualsevol situació anormal quant al funcionament de les instal·lacions.  
No obstant això, si es produeix algun incident en les instal·lacions que comporte el seu funcionament anòmal i d'això pot resultar l'incompliment dels límits imposats, s'haurà de comunicar immediatament l'esmentada situació a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil utilitzarà tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, en el qual, juntament amb les dades d'identificació, hauran de figurar les següents:  
- Causes de l'incident.  
- Hora en què es va produir i la seua duració.  
- Característiques de l'emissió o abocament.  
- Mesures correctores adoptades.  
- Hora i forma en què es va comunicar el succés.  
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat haurà de disposar d'una garantia financera que li permeta afrontar la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14322:2004.  
Així mateix, quan es determine el cessament d'alguna de les unitats s'han de desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
8. Impacte ambiental  
En tot allò no recollit en aquesta autorització ambiental integrada, s'atendrà al compliment de les condicions establides en les següents declaracions i estimacions d'impacte ambiental:  
- Declaració d'impacte ambiental emesa per la directora general de Gestió del Medi Natural de data 4 d'abril de 2008.  
- Resolució de la Direcció General per al Desenvolupament Sostenible de declaració d'impacte ambiental, de 5 de setembre de 1997, d'una Planta de cogeneració de gas natural per a la indústria Proquimed.  
- Resolució de la Direcció General per al Desenvolupament Sostenible de declaració d'impacte ambiental, d'1 de març de 1999, de l'Ampliació de fabricació de caprolactam, sulfat amònic, ciclohexanona i ciclohexanol, projecte de perfeccionament industrial relatiu al depòsit d'hidròlisi D-415-5D i nova esfera d'emmagatzemament d'amoníac TK-1034-2D per a la indústria Proquimed.  
- Resolució de la Direcció General per al Desenvolupament Sostenible de declaració d'impacte ambiental, de 5 de setembre de 1997, de la Planta de cogeneració de gas natural per a la indústria Proquimed.  
- Resolució de la Direcció General per al Desenvolupament Sostenible de declaració d'impacte ambiental, de 20 de juliol de 1999, del Projecte per a la unitat de producció de sulfat amònic granular U-433 per a la indústria Proquimed.  
- Resolució de la Direcció General de Planificació i Gestió del Medi de declaració d'impacte ambiental, de 16 de maig de 2001, del Projecte de reforma de la instal·lació de combustió de licors residuals per a la indústria Proquimed.  
- Resolució de la Direcció General de Planificació i Gestió del Medi de declaració d'impacte ambiental, de 13 de març de 2002, del Projecte de gestor de residus perillosos per a la indústria Proquimed.  
- Resolució de la Direcció General del Medi Natural d'estimació d'impacte ambiental, de 5 de novembre de 2003, del Projecte de tractament d'aigües residuals per a la indústria Proquimed.  
- Resolució de la Direcció General de Gestió del Medi Natural de declaració d'impacte ambiental, de 15 de juny de 2005, de l'autorització ambiental integrada d'una Planta de policarbonatodiol per a la indústria Ube Chemical Europe, SA.  
9. Accidents greus  
Segons l'informe emés per l'Àrea d'Emergències i Formació en Seguretat Pública, les màximes zones d'intervenció i d'alerta dels escenaris estudiats són, per a l'estabilitat D (la més probable), les següents:  
 Zona d'intervenció Zona d'alerta  
Explosió 168 344  
Radiació 1271 1620  
Escapament tòxic 2500 5407  
S'haurà d'atendre al que disposa el Reial decret 1254/1999, de 16 de juliol, pel qual s'aproven mesures de control dels riscos inherents als accidents greus en què intervinguen substàncies perilloses com també en el Reial decret 948/2005, de 29 de juliol, que modifica l'anterior.  
En un termini màxim de 3 mesos s'haurà de presentar un exemplar duplicat de l'informe de seguretat que continga totes les modificacions i ampliacions que s'han incorporat en el tràmit en un únic conjunt documental.  
10. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi, en el Decret 173/2000, de 5 de desembre, del Govern Valencià, pel qual s'estableixen les condicions que han de reunir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi i l'Ordre conjunta de 22 de febrer de 2001, de les conselleries de Medi Ambient i Sanitat, per la qual s'aprova el protocol de neteja i desinfecció dels equips de transferència de massa d'aigua en corrent d'aire amb producció d'aerosols, per a la prevenció de la legionel·losi.  
S'haurà de complir el que disposa la Llei 11/1997, d'envasos i residus d'envasos i el Reial decret 782/1998, de 30 d'abril, pel qual es desplega el reglament per al desenvolupament de l'esmentada llei.  
La indústria i les seues instal·lacions s'ajustaran a les condicions indicades en el projecte tècnic i en els seus annexos en els aspectes no fixats en aquesta resolució.  
S'han de complir totes les disposicions aplicables per a garantir la protecció de la salut de les persones.  
10. E-PRTR   
Abans de l'1 de març de cada any s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon. Aquesta autorització substitueix l'autorització ambiental integrada concedida per la Direcció General de Qualitat Ambiental amb data 12 de desembre de 2005, a l'empresa Ube Chemical Europe, SA, per a la instal·lació d'una nova unitat de producció de policarbonatodiol, amb emplaçament al polígon el Serrallo de Castelló, (DOCV núm. 5186, de 27.01.2006). No obstant això, es manté el número d'inscripció en el Registre General d'Instal·lacions IPPC de la Comunitat Valenciana (029-08/AAI/CV).  
Tercer. L'autorització ambiental integrada es renovarà abans del venciment de la concessió administrativa per a l'ocupació de terrenys de domini públic i instal·lacions de conducció d'aigües residuals i emissari submarí, en concret el 15 d'abril del 2013, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 59 de la Llei 2/2006, de 5 de maig.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Quart. Abans de la posada en marxa de l'ampliació, el titular haurà d'obtenir l'autorització d'inici de l'activitat per part d'aquesta Conselleria, sense perjudici de l'obtenció de les llicències d'obres que resulten necessàries de conformitat amb la normativa municipal.  
En tot cas, el titular disposa d'un termini màxim de tres anys per a presentar a la Direcció General per al Canvi Climàtic la sol·licitud d'autorització d'inici, que haurà d'anar acompanyada de la documentació següent:  
Certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
Certificats tècnics exigits per les normatives sectorials aplicables segons el tipus d'activitat.  
Informe i certificat emesos per una entitat col·laboradora acreditada per al control integrat de la contaminació segons el Decret 29/2007, de 9 de març, que modifica el Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Cinqué. L'Administració deixarà sense efecte aquesta resolució en el moment en què observe qualsevol incompliment de les condicions imposades, després d'audiència prèvia de l'interessat.  
Sisé. El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Direcció General per al Canvi Climàtic qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Seté. En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i, si s'escau, accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 29 d'abril de 2008.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
Ube Chemical Europe, SA, (UCHE), factoria dedicada a la producció petroquímica, està ubicada al polígon industrial el Serrallo de Castelló, en un sòl urbà industrial tipus Z I 2 (zona d'ús exclusiu d'indústria pesant).  
La capacitat de producció de la factoria s'amplia de 73.355 tones anuals a 95.000 t/any de caprolactam (LC), 3.700 t/any d'1,6 hexanodiol (HDL), 500.000 t/any de sulfat amònic (SA) cristal·lí i granular (Ubesol), 350 t/any d'1,5 pentanodiol (PDL), 3.000 t/any de policarbonatodiol (PCD), 40.000 t/any d'adobs líquids i 16,7 (MW) d'electricitat per mitjà de cogeneració.  
L'activitat principal és la fabricació de productes bàsics de química orgànica. Es distingeixen 4 processos bàsics de fabricació, que són:  
Fabricació de ciclohexanona.  
Fabricació d'1,6-hexanodiol, 1,5 pentanodiol i policarbonatodiol.  
Fabricació de sulfat d'hidroxilamina i òleum.  
Fabricació de caprolactam i sulfat amònic.  
Addicionalment, es disposa d'instal·lacions destinades a l'emmagatzemament de combustibles i unitats auxiliars.  
Les unitats o sistemes que componen el bloc de fabricació de ciclohexanona són:  
Unitat d'oxidació de ciclohexà (U-402).  
Compressor d'aire d'oxidació (C-402-2X).  
Unitat de saponificació (U-403).  
Unitat de destil·lació de ciclohexà (U-404).  
Unitat de destil·lació de ciclohexanona (U-406)  
Unitat d'emmagatzemament i regasificació de nitrogen (U-407)  
Unitat de deshidrogenació de ciclohexanol (U-409/2409)  
El bloc de fabricació d'1,6 hexanodiol, 1-5 pentanodiol i policarbonatodiol es compon de:  
Unitat de distribució de fluid tèrmic (U-2440).  
Unitat d'extracció d'àcids (U-441)  
Unitat de concentració i eliminació de cobalts (U-442)  
Unitat d'esterificació (U-443)  
Unitat d'hidrogenació (U-444)  
Unitat de destil·lació d'hexanodiol i pentanodiol (U-445)  
Unitat de formació d'escates i emmagatzemament d'hexanodiol (U-446)  
Planta de policarbonatodiol (U-450)  
El bloc de fabricació de sulfat d'hidroxilamina i òleum són:  
Unitat de solució amoniacal (U-411)  
Unitat d'emmagatzemament i generació de SO2 (U-2155/U-2165)  
Unitat de generació de SO2 (U-2166)  
Unitat de producció d'òleum (U-2185)  
Unitat de sulfit amònic (U-2196)  
Unitat de combustió d'amoníac (U-2412)  
Unitat d'absorció de gasos nitrosos (U-414)  
Unitat de reducció de gasos nitrosos (U-414-2)  
Unitat de producció de sulfat d'hidroxilamina (U-415)  
El bloc d'instal·lacions de fabricació de caprolactam i sulfat amònic està integrat per:  
Sistema d'aigua calenta (U-017)  
Unitat d'oxidació (U-421)  
Unitat de transposició (U-422)  
Unitat de purificació de lactam (U 423/429)  
Unitat de destil·lació contínua de lactam (U-2424)  
Unitat de destil·lació discontínua de lactam (U-425)  
Unitat de formació d'escates i emmagatzemament de caprolactam (U-426)  
Unitat d'emmagatzemament auxiliar de lactam (U-427)  
Unitat de cristal·lització reactiva (U-431)  
Unitat de cristal·lització de sulfat amònic i de preparació i emmagatzemament d'adob líquid (U-432)  
Unitat de producció de sulfat amònic granular (U-433)  
Unitat d'emmagatzemament de sulfat amònic (U-434)  
Bloc de processos auxiliars i emmagatzemament de matèries primeres:  
Processos auxiliars  
Sistema de vapor i condensació (U-020)  
Unitat d'aire de planta i instruments (U-032)  
Unitat de refrigeració per salmorra (U-040)  
Unitat d'aigua municipal i fresca (U-1011)  
Unitat de torre de refrigeració (U-1012)  
Sistema d'aigua contra incendis (U-1019)  
Unitat de cogeneració (U-1020/2135)  
Unitat d'aigua de refrigeració zona sud (U-1112)  
Unitat de refrigeració d'amoníac (U-2040)  
Unitat de tractament d'aigua (U-2115)  
Unitat d'aigua desmineralitzada (U-2116)  
Unitat de combustió de líquids residuals (U-2408)  
Unitat del sistema de desaigües (U-071)/(U-1071)  
Planta de tractament d'aigües residuals (U-1171)  
Emmagatzemament de matèries primeres (U-1034). Els productes emmagatzemats en aquesta unitat són amoníac, ciclohexà, ciclohexanona pura, mescla ciclohexanona/ciclohexanol, òleum, sosa càustica, àcid sulfúric, tolué, fons T-423-3 i WL-I (licor residual).  
El projecte considera, així mateix, la construcció d'un tanc d'1,5 pentanodiol.